b'\n_START_ARTICLE_\nVogrsko\n_START_SECTION_\nZgodovina\n_START_PARAGRAPH_\nNajstarej\xc5\xa1a znana omemba kraja v pisnih virih je iz leta 1180, kot posest Alberta Ungrispacha oz. gospoda Vogrskega, vazala gori\xc5\xa1kega grofa. Ungrispachi so v 13. stoletju sredi naselja zgradili grad v romanskem slogu, ki je v naslednjih stoletjih ve\xc4\x8dkrat menjal lastnike. Edlingi so ga v 18. stoletju predelali v rezidenco z arkadnim dvori\xc5\xa1\xc4\x8dem, med prvo svetovno vojno pa je bil ve\xc4\x8djidel uni\xc4\x8den. Na pobo\xc4\x8dju Stare gore v bli\xc5\xbeini stoji \xc5\xa1e dvorec Vogrsko, sprva renesan\xc4\x8dna gra\xc5\xa1\xc4\x8dina, ki jo je rodbina Bosizio von Turnegg sredi 18. stoletja predelala v baro\xc4\x8dni dvorec. Konec 20. stoletja je bil obnovljen._NEWLINE_Med leti 1887 in 1926 je bilo Vogrsko sredi\xc5\xa1\xc4\x8de smostojne ob\xc4\x8dine. Med prvo svetovno vojno je bil velik del prebivalstva pregnan, med drugo svetovno vojno pa je bil kraj pomembno sredi\xc5\xa1\xc4\x8de narodnoosvobodilnega boja. Tu je bil septembra 1943 ustanovljen Narodnoosvobodilni svet za Primorsko Slovenijo. Na tem obmo\xc4\x8dju je delovala tudi partizanska tiskarna An\xc4\x8dka 222.'